Document ID: 32014R1030

A BIZOTTSÁG 1030/2014/EU VÉGREHAJTÁSI RENDELETE
(2014. szeptember 29.)
az 575/2013/EU európai parlamenti és tanácsi rendelet értelmében a globálisan rendszerszinten jelentős intézmények azonosításához alkalmazott mutatóértékek nyilvánosságra hozatalának egységes formátumára és időpontjára vonatkozó végrehajtás-technikai standardok rögzítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 441. cikke (2) bekezdésének harmadik albekezdésére,
mivel:
(1)
A globálisan rendszerszinten jelentős intézmények azonosítási folyamata során az információk nyilvánosságra hozatalának globális egységessége és a folyamat átláthatóságának biztosítása érdekében ezeknek az intézményeknek a folyamatban alkalmazott mutatók értékét nyilvánosságra kell hozniuk.
(2)
A 2013/36/EU európai parlamenti és tanácsi irányelv (2) 131. cikke értelmében a globálisan rendszerszinten jelentős intézményként azonosított intézmények által a nyilvánosságra hozatalhoz használt tábláknak a nemzetközi, különösen a Bázeli Bankfelügyeleti Bizottság által kibocsátott szabványokat kell figyelembe venniük.
(3)
Az összegyűjtött információ egységességének és összehasonlíthatóságának biztosítása érdekében az adatszolgáltatás vonatkozási időpontját úgy kell meghatározni, hogy az egybeessen az intézmény megelőző évi pénzügyi év végi adatainak időpontjával vagy az érintett hatóság által elfogadott bármely más időponttal.
(4)
A nyilvánosságra hozott információk nyilvános hozzáférhetőségének elősegítésére, és figyelembe véve, hogy minden tagállam adataira szükség van az azonosítási folyamat végrehajtásához, az Európai Bankhatóságnak (EBH) minden intézmény adatait össze kell gyűjtenie és közzé kell tennie a honlapján.
(5)
E rendelet alapját az EBH Bizottságnak benyújtott végrehajtás-technikai standardtervezete képezi.
(6)
Az EBH nyilvános konzultációt folytatott az e rendelet alapját képező végrehajtás-technikai standardtervezetről, elemezte a kapcsolódó lehetséges költségeket és hasznokat, és véleményezésre kérte fel az 1093/2010/EU európai parlamenti és tanácsi rendelet (3) 37. cikke értelmében létrehozott banki érdekképviseleti csoportot,
ELFOGADTA EZT A RENDELETET:
1. cikk
Egységes formátum
A globálisan rendszerszinten jelentős intézmények az e rendelet mellékletében megtalálható táblát az Európai Bankhatóság (EBH) honlapján megjelenteknek megfelelően elektronikus formátumban töltik ki. A táblát alkalmazva a globálisan rendszerszinten jelentős intézmények azon mutatók értékeit hozzák nyilvánosságra, amelyeket pontszámuk meghatározásához felhasználtak a 2013/36/EU európai parlamenti és tanácsi irányelv 131. cikkében hivatkozott azonosítási módszertannak megfelelően.
A globálisan rendszerszinten jelentős intézmények nem kötelesek a kiegészítő adatokat és mutatókat nyilvánosságra hozni.
2. cikk
A nyilvánosságra hozatal időpontja
A globálisan rendszerszinten jelentős intézmények legkésőbb négy hónappal az egyes pénzügyi évek végét követően nyilvánosságra hozzák az 1. cikkben hivatkozott pénzügyi év végi információkat.
Az illetékes hatóságok engedélyezhetik, hogy azok az intézmények, amelyek pénzügyi éve június 30-án zárul, december 31-i helyzetük alapján közöljék a mutatók értékeit. Az adatokat mindkét esetben legkésőbb július 31-ig nyilvánosságra hozzák.
3. cikk
A nyilvánosságra hozatal helye
Az intézmények az e rendelet mellékletében foglalt táblában meghatározott mutatók értékeit az 575/2013/EU rendelet nyolcadik részében előírt információk nyilvánosságra hozatalára választásuk szerint meghatározott adathordozón hozhatják nyilvánosságra, az említett rendelet 434. cikke szerint.
Ha az első bekezdésben hivatkozott adathordozón nem szerepelnek a mutatók értékei, a globálisan rendszerszinten jelentős intézmény köteles a honlapján közvetlen hivatkozást megadni az elkészült nyilvánosságra hozatalra vagy arra az adathordozóra, amelyen azok elérhetők.
Az információk globálisan rendszerszinten jelentős intézmények általi nyilvánosságra hozatalát követően az érintett hatóság indokolatlan késedelem nélkül elküldi a kiöltött táblákat az EBH részére, amely honlapján központilag összesíti őket.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. szeptember 29-én.

Labels: 2
4
19
7
12